NATO’ga yana bir davlat a'zo bo'lmoqchi

Shotlandiya bosh vaziri Nikola Sterdjen mustaqillikka erishgach, Ukrainadagi urush fonida xavfsizlikni ta'minlash uchun mamlakat NATO’ga a'zo bo'lishi kerakligini aytdi. Bu haqda “The Scotsman” xabar berdi.
Sterdjenning so'zlariga ko'ra, Shotlandiya rasmiylari 2023 yil oxirigacha mustaqillik bo'yicha navbatdagi referendum o'tkazish niyatida va agar suverenitet qo'lga kiritilsa, mamlakat Evropa Ittifoqi va Shimoliy Atlantika alyansiga qo'shiladi. “Men boshqargan partiya (Shotlandiya milliy partiyasi) 2012 yilda Shotlandiya mustaqil bo'lsa, NATO’ga a'zo bo'lishini bildirgandi”, — degan u.
Bosh vazir Shotlandiyaning Evropa shimolidagi “strategik mavqei”ni juda yaxshi bilishini aytib, Rossiya samolyotlari va suvosti kemalari Buyuk Britaniya suvlariga tez-tez yaqinlashib turishini ta'kidlagan.
“Buyuk Britaniya bilan mustahkam aloqalar bilan birgalikda Evropa Ittifoqi va NATO’ga a'zolik Shotlandiyaning mustaqil xavfsizlik siyosatining asosi bo'ladi.
NATO’ga a'zolik nafaqat Shotlandiya xavfsizligi uchun, balki qo'shnilar va ittifoqchilarning jamoaviy xavfsizligiga ham hissa qo'shadi. U, shuningdek, vodorod energiyasi haqida gapirib, Shotlandiyada bu texnologiya muhim sanoatga, Evropada esa eng yirik vodorod manbasiga aylanishi mumkinligini aytdi.
“Shotlandiyaning resurslari bizga Evropadagi yashil vodorodning eng ishonchli va tejamkor ishlab chiqaruvchisi bo'lish imkoniyatini beradi”, — degan rasmiy.
Avvalroq Turkiya NATO’ga Finlyandiya va Shvetsiya a'zoligi bo'yicha ultimatum qo'ygandi. Shuningdek, Shvetsiya NATO’ga a'zolik arizasini imzolagandi.